I Tyskland er det, som i Norge, vanlig at gjestene samles til minnesamvær etter begravelsen.

Ifølge Deutsche Welle ble minnesamværet etter en begravelse i Wiethagen litt annerledes enn det familien hadde sett for seg.

I stedet for vanlig sjokoladekake ble det ved en feil servert hasjbrownies, og flere av gjestene i begravelsen måtte få medisinsk behandling.

18-åring hadde bakt

I politietterforskningen kommer det frem at kaféeieren hadde bedt sin 18 år gamle datter om å bake kaker til kaféen.

I tillegg til å bake kaker som skulle serveres til kunder, bakte datteren en ekstra kake – denne med en spesiell ingrediens: cannabis.

CANNABIS: Kaken som ble servert til flere av gjestene, inneholdt cannabis. Foto: Thomas Søbstad / NRK

Uten å være klar over det hadde tenåringens mor så servert kaken til begravelsesfølget.

Måtte ha medisinsk behandling

Minnesamværet gikk som planlagt helt til flere av gjestene begynte å føle seg svimle og kvalme.

Rusen var så kraftig at 13 av de sørgende – inkludert enken – fikk medisinsk behandling etter å ha spist kaken.

FEIL: Etter at en hasjkake ved en feil ble servert til et begravelsesfølge i Tyskland, ble flere kvalme og syke. Illustrasjonsfoto. Foto: Bjørn Olav Skjæveland / NRK

Ifølge politiets pressetalsmann Christopher Hahn tok tenåringens mor «feil kake uten å konferere med datteren», og det var tydelig at kaken ble servert ved en feil.

Hendelsen, som fant sted i slutten av august, ble ikke offentliggjort tidligere av respekt for de sørgende og etterforskes nå av politiet i Tyskland.